**МИНИСТЕРСТВО ЗА ЕКОНОМИЈА**

**ПРЕДЛОГ НА ЗАКОН**

**ЗА КОНТРОЛА НА НАДВОРЕШНО ТРГОВСКИОТ ПРОМЕТ**

**СО НЕОБРАБОТЕНИ ДИЈАМАНТИ,**

**СО ПРЕДЛОГ НА ЗАКОН**

**Скопје, декември 2018 година**

 **ВОВЕД:**

**I.ОЦЕНКА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ**

Во Република Македонија, надворешно трговски промет со необработени дијаманти не е посебно регулиран и се спроведува без посебен систем за контрола согласно Законот за трговија (“Службен весник на РМ“ бр. 16/2004, 128/2006, 63/2007, 88/2008, 159/2008, 20/2009, 99/2009, 105/2009, 115/2010, 158/2010, 36/2011, 53/2011, 148/13, 164/13, 97/15, 129/15, 53/16 и 120/18) и Царинскиот закон (Службен Весник на Република Македонија " бр.39/2005; 4/2008, 48/2010, 158/2010, 44/2011, 53/2011, 11/2012, 171/2012, 187/2013, 15/2015, 129/2015, 154/2015, 192/2015, 23/2016 и 144/18).

Потребата од воведување дополнителна законска регулатива со која ќе се издвои овој тип стока, како посебна, над која ќе се применува поинаков систем на контрола во надворешното-трговско работење, произлегува од препораката на Европската комисија во рамки на Поглавјето 30. Надворешни односи, поради потребата за усогласување на домашното законодавство со ЕУ Регулативата бр.2368/2002 од 20 декември 2002 година за имплементирање на шемата за сертифицирање за меѓународна трговија со необработени дијаманти во рамки на Процесот Кимберли, што како активност е предвидено да биде реализирана, во текот на 2019 година.

“Процесот Кимберли“ претставува меѓународна шема за сертифицирање со која се регулира трговијата со необработени дијаманти. Воспоставена е во заедничка соработка со држави, невладини организации и претставници од индустријата со дијаманти заради спречувањe финанисрање на некои од најкрвавите конфликти и граѓански војни во Африка, преку експлоатација и трговија со необработените дијаманти, познати во меѓународната јавност како “конфликтни дијаманти“. Воведувањето надзор над експлоатацијата и трговијата на т.н. конфликтни дијамнати има во основа, постигнување две цели: 1) обезбедување мир и стабилност за населението во тие земји и 2) заштита на приходите од извозот на необработените дијаманти, за истите да бидат вложени за развојот на земјите од каде што дијамантите потекнуваат и од каде што се извезуваат.

Процесот Кимберли ги утврдува условите за контрола над секој увоз и извоз на необработени дијаманти од страна на нејзина држава–учесничка, преку шемата за сертифицирање на Процесот Кимберли, која воспоставува строга контрола над експлоатацијата и трговијата со необработени дијаманти. Државите учеснички во процесот можат легално да тргуваат само со друга држава учесничка, која ги исполнува основните услови, воспоставени со шемата за сертифицирање, а меѓународните пратки со необработени дијаманти мора да имаат валиден документ, во форма на сертификат, со кој се потврдува дека се исполнети основните услови (т.е. дека немаат статус на “конфликтни дијаманти“).

Процесот Кимберли е отворен за сите држави кои сакаат и имаат способност да ги исполнат поставените услови. Во моментов, во Процесот Кимберли учествуваат 55 членки, кои претставуваат 82 држави кои што го сочинуваат отприлика 99,8% од светското производство необработени дијамнати. Државите членки на Европската унија се сметаат како една членка на Процесот Кимберли. Од 1 јануари 2018 година, Европската унија го презеде претседавањето со Процесот Кимберли.

Процесот Кимберли им поставува на учесниците услови кои се во рамки на Шемата за сертифицирање, и кои од нивна страна мора да бидат исполнети за да пратката со необработени дијаманти биде запечатена и сертифицирана како “неконфликтна“. Според одредбите на Шемата за сертифицирање во Процесот Кимберли, учесниците имаат обврска за следново:

1) да ги задоволат основните услови и да воспостават национално законодавство, институции и контрола за увоз и извоз,

2) да се обврзат на транспарентност, спроведување на Шемата за сертифицирање и размена на статистички податоци,

3) да тргуваат исклучиво со учесниците во Процесот Кимберли кои ги исполнуваат воспоставените услови на Шемата за сертифицирање и

4) да потврдат дека пратките немаат статус на “конфликтни дијаманти“ и да приложат документација која тоа го потврдува.

Процесот Кимберли се однесува само на производство и трговија на необработени дијаманти (со ХС тарифна ознака: 7102.10, 7102.21 и 7102.31). За обработените дијаманти нема потреба да се има сертификат на Процесот Кимберли.

Репулика Македонија не е земја учесничка во Процесот Кимберли.

Во текот на втората половина од 2018 година, Министерството за економија, спроведе првични анализи на ефектите од примената на ЕУ Регулативата бр.2368/2002 од 20 декември 2002 година, во рамки на домашното законодавство, при што е констатирано дека не постојат правни препреки за донесување ново законско решение, со кое би се вовел посебен систем на контрола кој ќе се применува на надворешно трговскиот промет со необработени дијаманти.

**II. ЦЕЛИ, НАЧЕЛА И ОСНОВНИ РЕШЕНИЈА**

Предмет на уредување на овој закон се:

-условите под кои може да се врши увоз, извоз и транзит на необработени дијаманти во Република Македонија,

-надлежностите на државните органи во контролата на увозот, извозот и транзитот,

-сертифицирање на необработените дијаманти во процесот Кимберли и правата и обврските на учесниците во процесот.

Предлог одредбите во овој закон не се во спротивност и не ги заменуваат другите одредби кои се однесуваат на царинските формалности и контроли, пропишани со Царинскиот закон.

Целта на предлог законот е регулирање на надворешно трговскиот режим на необработените дијаманти, со воведување посебен систем на контрола која што, покрај Царинската управа на Република Македонија, ќе ја спроведува контролата на увозот и Министерството за економија како надлежен орган кој при извозот на необработените дијаманти ќе е има надлежност да спроведе претходна постапка за сертифицирање, на која дополнително одобрување дава Царинската управа на Република Македонија.

**III.ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Предлог Законот нема финансиски последици врз буџетот и другите јавни финансиски средства.

**IV. ОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИНОТ НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

За спроведување на Предлог Законот не е потребно обезбедување на финансиски средства, ниту материјални обврски за одделни субјекти.

**ПРЕДЛОГ НАЗАКОН ЗА КОНТРОЛА НА НАДВОРЕШНО ТРГОВСКИОТ ПРОМЕТ**

**СО НЕОБРАБОТЕНИ ДИЈАМАНТИ**

**I. ОСНОВНИ ОДРЕДБИ**

**Предмет**

**Член 1**

Со овој закон се одредуваат условите под кои може да се врши увоз, извоз и транзит на необработени дијаманти во Република Македонија, надлежностите на државните органи во контролата на увозот, извозот и транзитот, сертифицирање на необработените дијаманти во процесот Кимберли и правата и обврските на учесниците во процесот.

Одредбите во овој закон не се во спротивност и не ги заменуваат другите одредби кои се однесуваат на царинските формалности и контроли, пропишани со царинскиот закон.

**Дефиниции**

**Член 2**

Одделни изрази употребени во овој закон го имаат следново значење:

1) „Процес Кимберли“ е форум во кој учесниците имаат создадено меѓународна постапка за сертифицирање на необработени дијаманти;

2) „Постапка за сертифицирање на необработените дијаманти во Процесот Кимберли“ (во понатамошниот текст: постапка за сертифицирање на ПК) значи меѓународна постапка за сертифицирање утврдена во Процесот Кимберли.

3)„Учесници“ се земји кои учествуваат во постапката на сертифицирање на необработените дијаманти во Процесот Кимберли, наведени во Списокот на учесници кој го утврдува Владата на Република Македонија врз основа на релевантните информации од претседавачот на Процесот Кимберли и/или учесниците.

4) „Сертификат“ е документ издаден и одобрен од надлежниот орган на учесникот кој посочува дека одредена пратка на необработени дијаманти е во согласност со барањата на постапката за сертифицирање на ПК;

5) „Надлежен орган“ значи орган назначен од страна на некој учесник да издава, одобрува или проверува сертификати;

6) „Сертификат на Република Македонија“ значи сертификат чија форма и содржина е усогласена со сертификатот на Заедницата и го издава Министерството за економија

7) „Дијаманти стекнати во услови на конфликт“ значи необработени дијаманти дефинирани според постапката за сертифицирање на ПК;

8) „Необработен дијамант“ значи дијамант кој не е обработен или само сечен со пила, расцепен или делкан и спаѓа под Хармонизираниот систем на имиња и шифрирани ознаки на стоките 7102 10, 7102 21 и 7102 31 (во понатамошниот текст: „ХС ознака“);

9) „увоз“ значи физичко влегување или внесување на стока во царинското подрачје на Република Македонија;

10) „Извоз“ значи физичко излегување или изнесување од стока од царинското подрачје на Република Македонија;

11) „Пратка“ значи еден или повеќе пакети;

12) „Пакет“ значи еден или повеќе дијаманти спакувани заедно;

13) „Пакет со мешано потекло“ значи пакет кој содржи необработени дијаманти од две или повеќе земји на потекло;

14) „Сертифицирана стока“ значи необработени дијаманти на кои се однесува овој закон и чија локација, големина, вредност и промени се доставени за ефикасен надзор од страна на земја членка;

15) „Царински транзит“ значи *т*ранзитна постапка предвидена во член 105 до 109 а на Царинскиот закон („Службен весник на Република Македонија“ бр. 39/2005; 4/2008; 48/2010; 158/2010; 44/2011; 53/2011, 11/2012, 171/12, 187/2013, 15/2015, 129/2015, 154/2015, 192/2015 23/2016 и 144/18).

**II. УВОЗ НА НЕОБРАБОТЕНИ ДИЈАМАНТИ**

**Услови за увоз**

**Член 3**

Увоз на необработени дијаманти во Република Македонија се забранува освен ако не се исполнети следните услови:

1) со необработените дијаманти се приложува сертификат одобрен од надлежен орган на некој учесник;

2) необработените дијаманти се спакувани во отпорни контејнери и пломбите ставени при извозот од страна на учесникот не се оштетени;

3) сертификатот јасно ја посочува пратката на која се однесува.

**Проверка при увоз**

**Член 4**

1. Контејнерите и соодветните сертификати се доставуваат за проверка заедно и при првата можност до Царинската управа на Република Македонија, Царинарница Скопје, Царинска испостава Аеродром Скопје (во понатамошниот текст Царинска испостава )
2. Царинската испостава при увозот без одлагање, врши проверка дали содржината на контејнерите одговара на сертификатите кои ја следат пратката со необработени дијаманти.
3. Царинската испостава одлучува дали при проверката ќе:

а) го отвори секој контејнер за да ја изврши целосно проверката; или пак
б) врз основа на анализа на ризик одредува кои контејнери ќе ги отвори за да изврши проверка на пратката на необработените дијаманти .

(4) Увозникот е одговорен за транспортот на необработените дијаманти и трошоците кои тоа ги наметнува.

**Заверка на сертификатите**

**Член 5**

1. Доколку царинската испостава утврди дека се исполнети условите за увоз од член 3 на овој закон, ќе изврши заверка на оригиналниот сертификат и на увозникот ќе му даде автентична копија на сертификатот во рок од 10 работни дена од денот на поднесување на сертификатот.
2. Доколку царинската испостава утврди дека не се исполнети условите за увоз од член 3 на овој закон, ќе ја задржи пратката со необработени дијаманти и за тоа во рок од 30 дена ќе го извести Министерство за економија и надлежниот орган на учесникот од земјата кој го издал сертификатот за пратката, за било какво неисполнување на условите.
3. Доколку царинската испостава утврди дека условите за увоз не се исполнети поради незнаење, грешка или ненамерно, или пак како резултат на дејство на друг орган при извршувањето на неговите должности, ќе ја продолжи постапката на заверка на сертификатот и ќе ја пушти во оптек пратката откако ќе бидат преземени потребните корективни мерки за условите да бидат исполнети

 **Консултации**

**Член 6**

Министерството за економија ќе се консултира со учесниците за практичните услови според кои на надлежниот орган на учесникот извозник кој го одобрил сертификатот за извоз ќе му се приложи потврдата за увоз во Република Македонија.

**Достава на податоци**

**Член 7**

Министерството за економија ќе доставува до Царинската испостава заверени примероци на сертификатите на учесниците, називи и други релевантни податоци за органите на учесниците кои издаваат и/или одобруваат сертификати, автентични примероци од печатите и потписите со кои се потврдува дека сертификатот е легално издаден и/или одобрен и други добиени релеватни информации кои се однесуваат на сертификатот.

**Достава на извештаи**

**Член 8**

1. Царинската испостава до Министерство за економија доставува месечен извештај за сите заверени сертификати поднесени за проверка врз основа на членот 4.
2. Извештајот од ставот 1 на овој член содржи:
3. единствениот број на сертификатот,
4. датумот на издавање и заверување на сертификатот,
5. датум на важност,
6. земја на извоз,
7. земја на потекло, доколку е позната,
8. XC ознака/и
9. тежина во карати,
10. вредноста,
11. органот во земјата кој врши проверка,
12. датумот на проверка.
13. Царинската испостава е должна да ги чува оригиналите на сертификатите поднесени на проверка најмалку три години од денот на поднесување на сертификатите на проверка.
14. Царинската испостава ќе обезбеди пристап до оригиналните сертификати на Министерството за економија или на лица овластени од Министерството за економија, со цел да одговорат на прашањата кои се поставени во рамките на постапката за сертифицирање ПК.
15. Министерството за економија и Министерството за финансии-Царинската Управа на Република Македонија ќе ја пропишат формата и содржината на месечниот извештај.

**III. ИЗВОЗ НА НЕОБРАБОТЕНИ ДИЈАМАНТИ**

**Услови за извоз**

**Член 9**

Извозот на необработени дијаманти од Република Македонија се забранува освен ако не се исполнети следните два услова:

(а) необработените дијаманти да се придружени со соодветен сертификат кој е издаден и одобрен од Министерството за економија;

(б) необработените дијаманти се ставени во запечатени контејнери кои се пломбирани во согласност со член 10 од овој закон.

**Издавање на сертификат**

**Член 10**

(1) Министерството за економија на барање на извозникот во рок од 15 работни дена од денот на поднесувањето на барањето, му издава сертификат доколку утврди дека:

(а) извозникот обезбедил докази дека необработените дијаманти за кои се бара сертификат биле законски увезени во согласност со одредбите на член 3 од овој закон;

(б) другите информации кои се бараат во сертификатот се точни;

(в) необработените дијаманти се наменети за територијата на некој од учесниците, и

 (г) необработените дијаманти ќе се транспортираат во запечатени контејнери.

(2) Барањето од ставот 1 на овој член се поднесува на пропишан образец кој содржи податоци за:

1. Име и седиште на трговското друштво, односно име, презиме и адреса на физичкото лице;
2. Матичен број на трговското друштво;
3. Земја на потекло на необработените дијаманти доколку е позната;
4. Земја на извоз;
5. Име и седиште на трговското друштво, односно име, презиме и адреса на физичкото лице кое увезува необработени дијаманти;
6. Број на парчиња на необработени дијаманти;
7. Тежина во карати;
8. Вредност во САД долари;
9. Тарифна ознака;
10. Рок на увоз односно извоз.

(3) Кон барањето од став 2 на овој член барателот доставува;

* Документ за регистрирана дејност (ДРД образец издаден од Централниот регистар)
* автентична копија од сертификатот одобрен од надлежен орган на некој учесник и заверен од Царинската испостава
* доказ за уплатена административна такса во износ од 1.100 денари ;
1. Овластеното службено лице од Министерството за економија кое ја води постапката за издавање на сертификат е должно во рок од три дена од денот на приемот на барањето од ставот 1 на овој член по службена должност да ги прибави документите од ставот 3 алинеи 1 и 2 од овој член од надлежниот јавен орган, а кои се потребни за докажување на исполнетоста на условите од став 1 на овој член.
2. Овластеното службено лице од надлежниот јавен орган од кој се побарани документите од ставот 3 на овој член е должно да ги достави бараните документи во рок од три дена од денот на приемот на барањето.
3. Доколку барателот не ги исполнува условите од став 1 на овој член министерството за економија во рок од 15 работни дена од денот на поднесувањето на барањето, ќе донесе решение за одбивање на барањето.
4. Против решението за одбивање на барањето од став 6 на овој член барателот има право на жалба во рок од 15 дена од денот на приемот на решението до Државната комисија за одлучување во управна постапка и постапка од работен однос во втор степен.
5. Сертификатот за извоз не може да се пренесе на друго правно или физичко лице.
6. Сертификатот за извоз на необработени дијаманти се издава со рок на важност до 60 дена од денот на издавање на сертификатот. Ако необработените дијаманти не се извезат во рокот на важност на сертификатот, извозникот е должен неискористениот сертификат да го врати во Министерството за економија.
7. Царинската испостава не го одобрува сертификатот издаден од Министерството за економија сè додека не провери дали содржината на контејнерот одговара на информациите дадени во соодветниот сертификат и дека запечатениот контејнер кој ги содржи необработените дијаманти потоа бил пломбиран од страна на Царинската испостава.
8. Царинската испостава одлучува дали при проверката ќе:

а) го отвори секој контејнер за да ја изврши целосно проверката; или пак

б) врз основа на анализа на ризик одредува кои контејнери ќе отвори за да изврши проверка на пратката на необработените дијаманти.

1. Доколку царинската испостава утврди дека се исполнети условите за извоз од член 9 на овој закон, ќе изврши заверка на оригиналниот сертификат и на извозникот ќе му даде автентична копија на сертификатот. Извозникот ја чува копијата најмалку три години.
2. Министерот за економија ја пропишува формата и содржината на барањето за издавање на сертификатот за извоз на необработени дијаманти.
3. Министерот за економија ја пропишува формата и содржината на сертификатот за извоз на необработени дијаманти.

**Заверка на сертификатот за извоз**

**Член 11**

1. Доколку царинската испостава утврди дека не се исполнети условите за извоз од член 9 и 10 на овој закон, ја задржува пратката и за тоа ќе го извести Министерството за економија во рок од 10 работни дена од денот на задржување на пратката.
2. Доколку царинската испостава утврди дека условите за увоз не се исполнети поради незнаење или ненамерно, или пак како резултат на дејство на друг орган при извршувањето на неговите должности, ќе ја продолжи постапката на заверка на сертификатот и по преземените потребни корективни мерки ќе го завери сетификатот и ќе го одобри извозот.
3. Во рок од еден месец, Царинската испостава ги известува Министерството за економија за какво било неисполнување на условите

**Достава на извештаи**

**Член 12**

1. Царинската испостава доставува месечен извештај до Министерство за економија за сите заверени извозни сертификати поднесени за проверка
2. Извештајот од ставот 1 на овој член содржи:
3. единствениот број на сертификатот,
4. датумот на издавање и заверување,
5. датум на важност,
6. земја на извоз,
7. земја на потекло, доколку е позната,
8. XC ознака/и
9. тежина во карати,
10. вредност,
11. датумот на проверка.
12. Царинската испостава е должна да ги чува оригиналите на сертификатите поднесени на заверка најмалку три години од денот на поднесување на сертификатите на заверка.
13. Царинската испостава ќе обезбеди пристап до оригиналните сертификати на Министерството за економија или на лица овластени од Министерството за економија, со цел да одговорат на прашањата кои се поставени во рамките на постапката за сертифицирање ПК.
14. Министерството за економија и Министерството за финансии-Царинската Управа на Република Македонија ќе ја пропишат формата и содржината на месечниот извештај.

**Консултации**

**Член 13**

На барање на Европска Комисија, Министерството за економија ќе се консултира за практичните услови за добивање информации за добивање на потврда за увозот на необработени дијаманти извезени од Република Македонија и опфатени со сертификатот одобрен од Царинската испостава

**IV ТРАНЗИТ НА НЕОБРАБОТЕНИ ДИЈАМАНТИ**

**Член 14**

Членовите 4, 9, 10 и 11 не се однесуваат на необработени дијаманти кои влегуваат на територијата на Република Македонија само заради транзит преку нејзината територија под услов ниту оригиналниот контејнер во кој се пренесуваат необработените дијаманти ниту оригиналниот придружен сертификат издаден од надлежен орган на некој од учесниците да не биле фалсификувани при влезот во и излезот од територијата на Република Македонија, а транзитот се потврдува со придружен сертификат.

**V. НАДЗОР**

**Член 15**

Надзор над спроведувањето на одредбите од овој закон и прописите донесени врз основа на истиот врши министерството за економија и министерството за финансии,

Инспекциски надзор над спроведувањето на одредбите од овој закон врши Царинската управа на Република Македонија.

**V ПРЕКРШОЧНИ ОДРЕДБИ**

**Член 16**

Глоба во износ од 10.000 евра во денарска противвредност ќе се изрече за прекршок на правното лице односно на трговец поединец, ако:

 1) врши увоз на необработени дијаманти спротивно на одредбите од член 3 на овој закон);

 2) не ги поднесе контејнерите и соодветните сертификати за проверка до Царинската управа на Република Македонија, Царинарница Скопје Царинска испостава Аеродром Скопје согласно одредбите од член 4 став 1

 3) врши извоз на необработени дијаманти спротивно на одредбите од член 9 на овој закон);

 За дејствијата од ставот 1 на овој член, ќе биде издаден прекршочен платен налог на одговорното лице во правното лице, односно на одговорното лице во трговец поединец, во висина од 30% од глобата која ќе му се одмери на правното лице, односно на трговецот поединец.

 Во случајот од ставот 1 на овој член ќе се изрече и посебна прекршочна мерка одземање на предметите - стоките со кои е извршен прекршокот.

**Член 17**

Глоба во износ од 3.000 евра во денарска противвредност ќе се изрече за прекршок на правното лице односно на трговец поединец, ако:

 1) Не го врати неискористениот сертификат во Министерството за економија согласно член 10 став 5 од овој закон..

 2) Не ја чува автентичната копијата на заверениот сертификат најмалку три години согласно одредбите од член 10 став 8 од овој закон .

 За дејствијата од ставот 1 на овој член, ќе биде издаден прекршочен платен налог на одговорното лице во правното лице, односно на одговорното лице во трговец поединец, во висина од 30% од глобата која ќе му се одмери на правното лице, односно на трговецот поединец.

**Член 18**

Глоба во износ од 25 до 50 евра во денарска противвредност ќе му се изрече за прекршок на овластеното службено лице од Министерството за економија ако:

-не ги прибави доказите односно документите по службена должност во рок од три дена од денот на приемот на барањето спротивно на член 10 став 4 од овој закон и

-не одлучи по барањето во рок од 15 дена од денот на приемот на барањето спротивно на член 10 став 1 и став 6 од овој закон.

Глоба во износ од 25 до 50 евра во денарска противредност ќе му се изрече на овластеното службено лице од надлежниот јавен орган од кој се побарани доказите односно документите ако не ги достави бараните докази и документи во рок од три дена спротивно на член 10 став 5 од овој закон.

**Член 19**

Прекршочна постапка за прекршоците од член 16 и член 17 на овој закон ја води прекршочниот орган утврден со Законот за Царинска управа.

За прекршоците утврдени во член 18 од овој закон, прекршочна постапка води и прекршочна санкција изрекува надлежен суд.

Пред поднесување на барање за прекршочна постапка за прекршоците предвидени со овој закон се врши постапка за порамнување согласно со Законот за прекршоците.

За прекршоците утврдени во членовите 16 и 17 од овој закон, царинскиот службеник на сторителот на прекршокот ќе му издаде прекршочен платен налог, пред да поднесе барање за поведување на прекршочна постапка.

Доколку сторителот го прими прекршочниот платен налог, истиот треба да го потпише. Примањето на прекршочниот платен налог од сторителот на прекршокот се забележува во записникот.

Во записникот се утврдува начинот на кој ќе се отстранат штетните последици од прекршокот, како и начинот на надминување на последиците од сторениот прекршок.

Кога како сторител на прекршок се јавува правно лице, записникот и прекршочниот платен налог го потпишува службено, односно одговорното лице кое се нашло на лице место при царинскиот надзор или друго службено или одговорно лице кое изјавило дека има право да го потпише записникот и да го прими прекршочниот платен налог.

Изјавата од ставот 6 на овој член се забележува во записникот.

Царинскиот службеник е должен да води евиденција за издадените прекршочни платни налози и за нивниот исход.

Во евиденцијата од ставот 9 на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.

Личните податоци од ставот 10 на овој член се чуваат пет години од денот на внесување во евиденцијата.

Против одлуката на прекршочната комисија од став 1 на овој член може да се поднесе жалба до Државна комисија за одлучување во втор степен во областа на инспекциски надзор и прекршочната постапка.

Формата и содржината на прекршочниот платен налог ги пропишува Директорот на Царинската управа

**Член 20**

Одмерувањето на висината на глобата за правното лице се врши согласно Законот за прекршоците.

**ПРЕОДНИ И ЗАВРШНИ ОДРЕДБИ**

**Член 21**

Списокот на учесници и надлежните органи кои се назначени да ги издаваат и одобруваат нивните сертификати го утврдува Владата на Република Македонија врз основа на релевантните информации од претседавачот и/или учесниците на Процесот Кимберли.

**Член 22**

Подзаконските акти утврдени со овој закон ќе се донесат во рок од 6 месеци од денот на донесувањето на овој закон.

**Член 23**

 Овој закон влегува во сила осмиот ден од денот на објавување во Службен весник на Република Македонија.

**ОБРАЗЛОЖЕНИЕ НА ПРЕДЛОГ НА ЗАКОНОТ**

Предлог на Законот е поделен на седум глави, со следниве наслови:

Глава I - Основни одредби

Глава II. Увоз на необработени дијаманти

Глава III. Извоз на необработени дијаманти

Глава IV. Транзит на необработени дијаманти

Глва V. Надзор

Глава VI. Прекршочни одредби

Глава VII. Преодни завршни одредби

1. **ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ**

Глава I - Основни одредби ги содржи членовите 1 и 2 од Предлог на законот, со кои се уредува предметот и дефинирањето значајни изрази во овој Закон.

Со членот 1 од Предлог на законот е утврден делокругот на примена на одредбите од Законот, кој ги опфаќа условите под кои може да се врши увоз, извоз и транзит на необработени дијаманти во Република Македонија, надлежностите на државните органи во контролата на увозот, извозот и транзитот, сертифицирањето на необработените дијаманти во процесот Кимберли и правата и обврските на учесниците во процесот.

Одредбите во овој закон не се во спротивност и не ги заменуваат другите одредби кои се однесуваат на царинските формалности и контроли, пропишани со Царинскиот закон.

Со членот 2 од Предлог на законот се врши дефинирање одредени изрази, со цел да се утврди нивното значење. Станува збор за следниве изрази:

-„Процес Кимберли“, Постапка за сертифицирање на необработените дијаманти во Процесот Кимберли“, „Учесници“, „Сертификат“, „Надлежен орган“, „Сертификат на Република Македонија“, „Дијаманти стекнати во услови на конфликт“, „Необработен дијамант“, „Увоз“, „Извоз“, „Пратка“, „Пакет, „Пакет со мешано потекло“, „Сертифицирана стока“ и „Царински транзит“.

Глава II. Увоз на необработени дијаманти ги содржи членовите 3, 4, 5, 6, 7 и 8 од Предлог на законот и во рамки на истата е регулирано следново:

-Услови за увоз,

-Проверка при увоз,

-Заверка на сертификатите,

-Консултации на Министерството за економија при издавање потврда за увоз,

-Достава на податоци од Министерството за економија до Царинската испостава и

-Достава на месечни извештаи од Царинската испостава до Министерството за економија.

Со членот 3 од Предлог на законот е воведена забраната за увоз необработени дијаманти во Република Македонија, која нема да се применува доколку кумулативно се исполнети таксативно наведените условите од страна на увозникот, а тие се: 1) во прилог на необработените дијаманти да биде доставен сертификат одобрен од надлежен орган на некој учесник; 2) необработените дијаманти да бидат соодветно спакувани и пломбирани од страна на учесникот при извозот и 3) сертификатот јасно да ја посочува пратката на која се однесува.

Со членот 4 од Предлог на законот се уредува начинот на проверка на пратката, од аспект дали истата соодветствува со содржината на сертификатот, при увозот во Република Македонија, која се спроведува од страна на надлежен царински орган на Република Македонија (Царинската управа на Република Македонија, Царинарница Скопје, Царинска испостава Аеродром Скопје), во постапка предвидена согласно овој закон, како и царинските формалности и контроли на Царинскиот закон.

Со членот 5 од Предлог на законот се уредува постапката за заверка на оригиналниот сертификат во прилог на пратката, од страна на Царинската испостава, која треба да биде спроведена во рок од 10 дена, сметано од денот на поднесување на оригиналниот сертификат, доколку за тоа претходно е утврдено дека кумулативно се исполнети условите за увоз од членот 3. Постапката за заверка, завршува со издавање автентична копија на оригиналниот сертификат, на увозникот и пуштање на пратката во оптек. Со овој член е предвидена можност за пролонгирање на рокот за спроведување на постапката за заверка, доколку првично констатираната состстојба за неисполнетост на условите од членот 3, би можела да биде надмината т.е. корегирана од страна на увозникот во рамки на предвидениот рок. Во спротивно, Царинската испостава утврдува дека не се исполнети условите за увоз од членот 3, поради што ја задржува пратката и за тоа во рок од 30 дена го известува Министерство за економија и надлежниот орган на учесникот од земјата кој го издал сертификатот за пратката, за било какво неисполнување на условите.

Со членот 6 од Предлог на законот се предвидува Министерството за економија да спроведува консултации со учесниците од Кимберли процесот за практичните услови според кои на надлежниот орган на учесникот од Кимберли процесотго одобрено сертификат за извоз.

Со членот 7 од Предлог на законот е предвидена обврска за Министерството за економија да доставува релевантни податоци до Царинската испостава, со кои се потврдува валидноста на сертификатите за увоз во Република Македонија.

Со членот 8 од Предлог на законот за Царинската испостава се предвидени следниве обврски:

-да доставува месечни извештаи до Министерството за економија, кои содржат податоци за сите издадени автентични копии врз основа на спроведени постапки за проверка и заверка на оригиналните сертификати во прилог на пратките за увоз во Република Македонија,

- да ги чува оригиналите на сертификатите поднесени на проверка најмалку три години од денот на поднесување на сертификатите на проверка,

-да обезбеди пристап до оригиналните сертификати на Министерството за економија, или на лица овластени од министерот за економија, за потребите на постапката за сертифицирање ПК.

Воедно, предвидена е обврска за Министерството за економија и Министерството за финансии-Царинската Управа на Република Македонија, со подзаконски акт да ја пропишат формата и содржината на месечниот извештај

Глава III. Извоз на необработени дијаманти ги содржи членовите 9, 10, 11, 12 и 13 од Предлог на законот и во рамки на истата е регулирано следново:

-Услови за извоз,

-Издавање сертификат за извоз од страна на Министерството за економија,

-Заверка на сертификатот за извоз,

-Достава на месечни извештаи од Царинска испостава до Министерството за економија и

-Консултации на Министерството за економија при издавање сертификат за извоз.

Со членот 9 од Предлог на законот е воведена забрана за извоз на необработени дијаманти од Република Македонија, која што не се применува доколку кумулативно се исполнети двата услови од страна на извозникот, а тие се: 1) во прилог на необработените дијаманти да биде доставен соодветен сертификат кој е издаден и одобрен од Министерството за економија и (2) необработените дијаманти да бидат ставени во запечатени контејнери кои се пломбирани во согласност со член 10 од овој закон.

Со членот 10 од Предлог на законот е воведена надлежност на Министерството за економија да издава сертификат за извоз, на барање на извозникот, откако ќе биде утврдено дека ги исполнува условите предвидени во овој член, а тие се: 1) извозникот да обезбедил докази дека необработените дијаманти за кои се бара сертификат биле законски увезени; 2) останатите информации кои се бараат во сертификатот се точни; 3) необработените дијаманти се наменети за територијата на некој од учесниците во ПК и 4) необработените дијаманти ќе бидат соодветно транспортирани во запечатени контејнери.

Сертификатот за извоз се издава во рок од 15 дена, од денот на поднесување на барањето доколку извозникот кумулативно ги има исполнето наведените услови и доколку, во прилог на барањето, ја има доставено следнава документација: 1) документ за регистрирана дејност -ДРД образец издаден од Централниот регистар; 2) автентична копија од оригиналниот сертификат за увоз во Република Македонија, заверен од Царинската испостава и 3) доказ за уплатена административна такса во износ од 1.100 денари.

Сертификатот за извоз не може да се пренесе на друго правно или физичко лице и истиот се издава со рок на важност до 60 дена, од денот на издавање на сертификатот. Ако необработените дијаманти не бидат извезезни во овој рок, извозникот е должен неискористениот сертификат да го врати во Министерството за економија.

Дополнително, во рамки на овој член е предвидена надлежност на Царинската испостава да го одобри сертификатот издаден од Министерството за економија, по претходно извршена проверка на содржината на пратката, од аспект дали истата се совпаѓа со податоците од издадениот сертификат. Доколку, Царинската испостава утврди дека се исполнети условите за извоз од член 9 на овој закон, ќе изврши заверка на оригиналниот сертификат и на извозникот ќе му даде автентична копија на сертификатот. Извозникот има обврска да ја чува копијата најмалку три години.

Членот 10 содржи дополнителни одредби, со кои се врши усогласување со Законот за општа управна постапка, во делот на постапката за прибавување на дел од документацијата, во прилог кон барањето за издавање сертификат за извоз, по службена должност од страна на надлежните институции во Република Македонија, како и предвидено е правото на жалба во случај одбивање на барањето за издавање сертификат за извоз.

Воедно, предвидена е обврска за Министерството за економија, со подзаконски акт, да ја пропише формата и содржината на Барањето за издавање на сертификатот за извоз на необработени дијаманти, како и формата и содржината на Сертификатот за извоз на необработени дијаманти.

Со членот 11 од Предлог на законот се предвидува постапка за проверка на исполнетоста на условите за извоз од членот 9 и условите за издавање на сертификатот од членот 10, од страна на Царинската испостава, пред да биде извршена заверка на идадениот сертификат за извоз од Министерството за економија. Доколку се утврди неисполнување на условите, пратката се задржува и за тоа се известува Министерството за економија. Предвидена е можност, за отстранување на недостатоците за исполнување на условите, така што во тој случај, постапката за заверка на сертификатот се продолжува а по преземените потребни корективни мерки Царинската испостава ќе го завери сетификатот и ќе го одобри извозот. Утврден е рок од 1 месец, за известување на Министерството за економија за неисполнување на условите.

Со членот 12 од Предлог на законот, за Царинската испостава се предвидени следниве обврски:

-да доставува месечни извештаи до Министерството за економија, кои содржат податоци за сите заверени извозни сертификати поднесени за проверка ,

-да ги чува оригиналите на сертификатите поднесени на проверка најмалку три години од денот на поднесување на сертификатите на проверка,

-да обезбеди пристап до оригиналните сертификати на Министерството за економија, или на лица овластени од министерот за економија, за потребите на постапката за сертифицирање ПК.

Воедно, предвидена е обврска за Министерството за економија и Министерството за финансии-Царинската Управа на Република Македонија, со подзаконски акт да ја пропишат формата и содржината на месечниот извештај

Со членот 13 од Предлог на законот, предвидена е обврска за Министерството за економија да се консултира со учесниците во ПК, за практичните услови врз основа на кои се добива потврда за увозот на необработени дијаманти, кои се извезуваат од Република Македонија и се опфатени со сертификатот за извоз издаден од Министерството за економија и заверен од Царинската испостава на Република Македонија.

Глава IV. Транзит на необработени дијаманти го содржи членот 14.

Со членот 14 од Предлог на законот се дозволува транзит на необработени дијаманти преку територијата на Република Македонија, доколку во прилог на пратката е доставен соодветен сертификат. Во овој случај, одредбите од членовите 4-проверка при увоз, 9-услови за извоз, 10-издавање сертификат за извоз и 11-заверка на сертификатот за извоз, не се применуваат, доколку оригиналниот контејнер во кој се пренесуваат необработените дијаманти, го имаат оригиналниот придружен сертификат издаден од надлежен орган на некој од учесниците, односно истиот да не бил фалсификуван, при влезот во и излезот од територијата на Република Македонија.

Глва V. Надзор, го содржи членот 15.

Со членот 15 од Предлог на законот е утврдено дека надзор над спроведувањето на одредбите од овој закон и прописите донесени врз основа на истиот, врши Министерството за економија и Министерството за финансии, додека инспекциски надзор над спроведувањето на одредбите од овој закон врши Царинската управа на Република Македонија

Глава VI. Прекршочни одредби, ги содржи членовите 16, 17, 18, 19 и 20.

Со членовите 16, 17, 18, 19 и 20 се санкционира непочитувањето на одредбите од овој закон, за условите за увоз од членот 3, условите за извоз од членот 9 и издавањето сертификат за извоз од членот 10, од страна на правното лице, односно трговецот поединец, за што предвидена е глоба, која во зависност од тежината на прекршокот, се движи во износ од 10.000 евра до 3.000 евра во денарска противвредност, како и изрекување посебна прекршочна мерка одземање на предметите - стоките со кои е извршен прекршокот.

Одмерувањето на висината на глобата за правното лице се врши согласно Законот за прекршоците. Прекршочната постапка за наведените прекршоци ја води прекршочниот орган утврден со Законот за Царинска управа.

Преодни и заврши одредби се содржани во членовите 21, 22 и 23.

Со членот 21 од Предлог на законот е предвидено Владата на Република Македонија да го утврдува Списокот на учесницитe и надлежните органи кои се назначени да ги издаваат и да ги одобруваат нивните сертификати, врз основа на релевантните информации од претседавачот и/или учесниците на Процесот Кимберли, на предлог од Министерството за економија.

Со членот 22 од Предлог на законот се предвидува подзаконските акти утврдени со овој закон да бидат донесени во рок од 6 месеци од денот на донесувањето на овој закон.

Со членот 23 од Предлог на законот се предвидува дека овој закон влегува во сила осмиот ден од денот на објавување во Службен весник на Република Македонија.

II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА